ΓΡΑΠΤΗ ΕΡΩΤΗΣΗ P-2769/98

υποβολή: Xaver Mayer (PPE) προς την Επιτροπή

(7 Σεπτεμβρίου 1998)

Θέμα: Φορολόγηση συνταξιούχων με μόνιμη διαμονή σε άλλο κράτος μέλος της ΕΕ

Υπήκοος της ΕΕ, γερμανικής ιθαγένειας, που ζεί στη Γαλλία, είναι παντρεμένος με Γαλλίδα και διαμένει μόνιμα στη Γαλλία. Οι δύο σύζυγοι συνταξιοδοτούνται ο καθένας από τη χώρα του. Ο σύζυγος έχει υπαχθεί από τις γερμανικές φορολογικές αρχές στη φορολογική κλίμακα Ι (άγαμοι) και υποχρεούται να καταβάλει φόρο εισοδήματος παρότι διαμένει μόνιμα στη Γαλλία. Ως αιτιολογία προβάλλεται το γεγονός ότι συνταξιοδοτείται από δημόσιο ταμείο (Ομοσπονδιακό Υπουργείο Άμυνας).

Το εισόδημα από τις γερμανικές παροχές αναγράφεται εκ νέου στη γαλλική φορολογική δήλωση και συνυπολογίζεται με αυτό της συζύγου του (taux effectif). Συνεπώς προκύπτει για το ζεύγος υψηλότερη φορολογική επιβάρυνση από ό,τι εάν φορολογείτο αποκλειστικά στη Γαλλία.

Μπορεί η Επιτροπή να αναφέρει εάν η ανωτέρω κατάσταση συμβιβάζεται κατά τη γνώμη της με την αρχή των μη διακρίσεων και κατά πόσον υπάρχει ανάγκη να ληφθούν μέτρα σε ευρωπαϊκό επίπεδο; Επιτρέπεται κατά τη γνώμη της το εν λόγω ζεύγος να καταβάλλει υψηλότερους φόρους από το αντίστοιχο ζεύγος γάλλων υπηκόων;

Απάντηση του κυρίουMonti εξ ονόματος της Επιτροπής

(12 Οκτωβρίου 1998)

1. Η κατανομή του δικαιώματος φορολογίας στις διμερείς φορολογικές σχέσεις μεταξύ της Γερμανίας και της Γαλλίας διέπεται από τη φορολογική σύμβαση του 1959, η οποία, στο άρθρο 14, προβλέπει ότι τα ποσά που καταβάλλονται στο πλαίσιο της συνταξιοδότησης από νόμιμο ταμείο κοινωνικής ασφάλισης φορολογούνται στο κράτος στο οποίο βρίσκεται το ταμείο, στη συγκεκριμένη περίπτωση στη Γερμανία.

Όσον αφορά το συνυπολογισμό των εν λόγω φορολογητέων εισοδημάτων στη Γαλλία στο πλαίσιο της κοινής φορολογικής βάσης του εν λόγω ζεύγους που διαμένει στη Γαλλία πρέπει να σημειωθεί ότι η φορολογική σύμβαση προβλέπει ότι τα εισοδήματα αυτά φορολογούνται επίσης στη Γαλλία. Ωστόσο, για να αποφευχθεί η διπλή φορολογία των ίδιων εισοδημάτων, χορηγείται πίστωση φόρου ίση με το ποσό του γαλλικού φόρου επί του ιδίου εισοδήματος που αντιστοιχεί στα εισοδήματα αυτά (άρθρο 20 της σύμβασης). Η ίδια αυτή μέθοδος για την αποφυγή της διπλής φορολογίας, η οποία περιέχεται στο πρότυπο σύμβασης του ΟΟΣΑ, χρησιμοποιείται ευρέως σε διεθνές επίπεδο.

Όσον αφορά το συμβιβάσιμο των διατάξεων της εν λόγω σύμβασης με το κοινοτικό δίκαιο, η Επιτροπή θεωρεί σκόπιμο να διευκρινίσει ότι σύμφωνα με το κοινοτικό δίκαιο τα κράτη μέλη είναι καταρχήν ελεύθερα να θεσπίζουν τον τρόπο επιβολής του φόρου εισοδήματος γενικά και ιδιαίτερα την κατανομή του δικαιώματος φορολογίας στις διμερείς σχέσεις τους με άλλα κράτη μέλη. Το κοινοτικό δίκαιο μπορεί να εφαρμοστεί μόνο σε περιπτώσεις που δεν τηρείται η αρχή της μη διάκρισης στο πλαίσιο των θεμελιωδών ελευθεριών της συνθήκης. Στην περίπτωση αυτή η Επιτροπή δεν εντοπίζει κάποια παράβαση αυτής της αρχής. Εξάλλου, το Δικαστήριο στην απόφασή του για την υπόθεση C-336/96 Robert Gilly (και συζύγου του) κατά Directeur des services fiscaux du Bas-Rhin διαπιστώνει ότι ο εν λόγω μηχανισμός πίστωσης φόρου δεν αντίκειται προς το άρθρο 48 της συνθήκης ΕΚ.

2. Το αξιότιμο μέλος αναφέρει επίσης ότι για το εν λόγω ζεύγος προκύπτει υψηλότερη φορολογική επιβάρυνση από ό,τι εάν φορολογείτο αποκλειστικά στη Γαλλία.

Η Επιτροπή θα ήθελε να επισημάνει ότι η φορολογία εισοδήματος γενικότερα δεν είναι εναρμονισμένη σε κοινοτικό επίπεδο και συνεπώς η φορολογητέα βάση και οι συντελεστές φόρου μπορεί να διαφέρουν αισθητά από ένα κράτος μέλος σε άλλο. Κατά συνέπεια είναι πιθανόν, σε περιπτώσεις κατά τις οποίες τα εισοδήματα κατανέμονται κατ' εφαρμογήν των διατάξεων μιας φορολογικής σύμβασης μεταξύ δύο κρατών μελών, να υπάρχει μεγαλύτερη φορολογική επιβάρυνση από αυτήν που θα υπήρχε εάν τα εισοδήματα φορολογούνταν στο κράτος κατοικίας.

Κατά την άποψη της Επιτροπής η κατάσταση που περιγράφεται ανωτέρω δεν συνιστά παράβαση του ισχύοντος κοινοτικού δικαίου, υπό την επιφύλαξη βεβαίως της τήρησης της αρχής της μη διάκρισης.

3. Τέλος, η Επιτροπή επισημαίνει ότι δεν προβλέπεται γενική εναρμόνιση του φόρου εισοδήματος φυσικών προσώπων σε κοινοτικό επίπεδο.